
	Textul propus de Comisie
	Amendamentul

	
	Anexă

	
	Domeniul de aplicare al sprijinului

	
	1.	În cadrul obiectivului prevăzut la articolul 3 alineatul (1) litera (a), sprijinul Uniunii se acordă pentru următoarele:

	
	(a)	schimbul de bune practici și schimbul de experți, inclusiv detașarea de experți, precum și consolidarea capacității rețelelor europene de a evalua, promova, sprijini și dezvolta în continuare spațiul Schengen fără controale la frontierele interne;

	
	(b)	studii și alte acțiuni relevante, cum ar fi acțiuni care vizează îmbunătățirea cunoștințelor prin realizarea de analize, monitorizare și evaluare;

	
	(c)	activități de pregătire, de monitorizare, administrative și tehnice, inclusiv activități menite să consolideze guvernanța spațiului Schengen prin dezvoltarea și punerea în aplicare a mecanismului de evaluare, astfel cum este stabilit de Regulamentul (UE) nr. 1053/2013, în vederea verificării aplicării acquis-ului Schengen, inclusiv cheltuieli de misiune ale experților Comisiei și ai statelor membre care participă la vizite la fața locului;

	
	(d)	activități de creștere a gradului de sensibilizare în rândul părților interesate și al publicului larg cu privire la spațiul Schengen fără controale la frontierele interne, inclusiv comunicarea instituțională privind prioritățile politice ale Uniunii în acest domeniu;

	
	(e)	elaborarea unor instrumente și metode statistice și a unor indicatori statistici care respectă principiului nediscriminării;

	
	(f)	sprijin operațional pentru punerea în aplicare a măsurilor de asigurare a aplicării acquis-ului Schengen;

	
	2.	În cadrul obiectivului prevăzut la articolul 3 alineatul (1) litera (b), sprijinul Uniunii se acordă pentru următoarele:

	
	(a)	infrastructură, clădiri, sisteme și servicii necesare la punctele de trecere a frontierei și pentru supravegherea frontierelor între punctele de trecere a frontierei;

	
	(b)	echipamente operaționale, inclusiv mijloace de transport și sisteme TIC, necesare pentru asigurarea unui control eficace și în condiții de siguranță la punctele de trecere a frontierei și pentru supravegherea frontierelor, în conformitate cu standardele elaborate de Agenția Europeană pentru Poliția de Frontieră și Garda de Coastă, în cazul în care există astfel de standarde;

	
	(c)	formare în domeniul dezvoltării gestionării europene integrate a frontierelor sau formare care contribuie la aceasta, ținând seama de nevoile operaționale și de analiza riscurilor, inclusiv de provocările identificate în recomandările menționate la articolul 13 alineatul (7) și în deplină conformitate cu drepturile fundamentale;

	
	(d)	desfășurarea în comun a ofițerilor de legătură în materie de imigrație în țări terțe, în conformitate cu Regulamentul (UE) 2019/1240 al Parlamentului European și al Consiliului;

	
	(e)	schimbul de bune practici și de expertiză, studii, proiecte-pilot și alte acțiuni relevante menite să pună în aplicare sau să dezvolte gestionarea europeană integrată a frontierelor, inclusiv măsuri care vizează dezvoltarea poliției de frontieră și a gărzii de coastă la nivel european, cum ar fi consolidarea capacităților comune, achiziții comune, stabilirea de standarde comune și orice alte măsuri de simplificare a cooperării și a coordonării dintre Agenția Europeană pentru Poliția de Frontieră și Garda de Coastă și statele membre, precum și măsuri legate de îndrumarea persoanelor vulnerabile care au nevoie de asistență și a persoanelor care au nevoie de protecție internațională sau care doresc să o solicite;

	
	(f)	activități de pregătire, de monitorizare, administrative și tehnice necesare pentru a pune în aplicare politicile privind frontierele externe, inclusiv pentru a consolida guvernanța spațiului Schengen prin dezvoltarea și punerea în aplicare a mecanismului de evaluare, astfel cum este stabilit de Regulamentul (UE) nr. 1053/2013, în vederea verificării aplicării acquis-ului Schengen și a Regulamentului (UE) nr. 2016/399, inclusiv cheltuieli de misiune ale experților Comisiei și ai statelor membre care participă la vizite la fața locului, precum și măsuri de punere în aplicare a recomandărilor formulate în urma evaluărilor vulnerabilității efectuate de Agenția Europeană pentru Poliția de Frontieră și Garda de Coastă, în conformitate cu Regulamentul (UE) 2019/1896;

	
	(g)	acțiuni menite să îmbunătățească calitatea datelor stocate în sistemele TIC și să îmbunătățească exercitarea de către o persoană vizată a dreptului la informare, a dreptului de acces la datele sale cu caracter personal, de rectificare și de ștergere a acestora și de restricționare a prelucrării acestora;

	
	(h)	identificarea, prelevarea amprentelor digitale, înregistrarea, controalele de securitate, intervievarea în vederea culegerii de informații, furnizarea de informații, efectuarea de examene medicale și identificarea solicitanților vulnerabili și, dacă este necesar, acordarea de asistență medicală, precum și îndrumarea resortisanților țărilor terțe către procedura corespunzătoare la frontierele externe;

	
	(i)	acțiuni de instituire, menținere sau dezvoltare a unor mecanisme independente de monitorizare în conformitate cu articolul 10 din Regulamentul (UE) 2024/1356 („Regulamentul privind procedura de screening”);

	
	(j)	acțiuni menite să crească gradul de sensibilizare a părților interesate și a publicului larg cu privire la politicile în materie de frontiere externe, inclusiv comunicarea instituțională privind prioritățile politice ale Uniunii;

	
	(k)	elaborarea unor instrumente și metode statistice și a unor indicatori statistici care respectă principiului nediscriminării;

	
	(l)	sprijinul operațional pentru punerea în aplicare a gestionării europene integrate a frontierelor.

	
	3.	În cadrul obiectivului prevăzut la articolul 3 alineatul (1) litera (c), sprijinul Uniunii se acordă pentru următoarele:

	
	(a)	infrastructură și clădiri necesare pentru prelucrarea cererilor de viză și pentru cooperarea consulară, inclusiv măsuri de securitate, precum și alte acțiuni care vizează îmbunătățirea calității serviciilor destinate solicitanților de viză;

	
	(b)	echipamente operaționale și sisteme TIC necesare pentru prelucrarea cererilor de viză și pentru cooperarea consulară;

	
	(c)	formarea personalului consular și a personalului altor entități care contribuie la politica comună a vizelor și la cooperarea consulară;

	
	(d)	schimbul de bune practici și schimbul de experți, inclusiv detașarea de experți, precum și consolidarea capacității rețelelor europene de a evalua, promova, sprijini și dezvolta în continuare politicile și obiectivele Uniunii;

	
	(e)	studii și alte acțiuni relevante, cum ar fi acțiuni care vizează îmbunătățirea cunoștințelor prin realizarea de analize, monitorizare și evaluare;

	
	(f)	activități de creștere a gradului de sensibilizare în rândul părților interesate și al publicului larg cu privire la politicile în materie de vize, inclusiv comunicarea instituțională privind prioritățile politice ale Uniunii;

	
	(g)	elaborarea unor instrumente și metode statistice și a unor indicatori statistici care respectă principiului nediscriminării;

	
	(h)	sprijinul operațional pentru punerea în aplicare a politicii comune a vizelor;

	
	(i)	sprijinirea statelor membre în eliberarea vizelor, inclusiv a vizelor cu valabilitate teritorială limitată, astfel cum se menționează la articolul 25 din Regulamentul (CE) nr. 810/2009, eliberate din motive umanitare, de interes național sau în virtutea unor obligații internaționale.


Or. <Original>{EN}en</Original>
<TitreJust>Justificare</TitreJust>
 Acțiunile care vor fi finanțate în cadrul acestui instrument ar trebui definite în interesul transparenței și în interesul Parlamentului, în calitate de colegiuitor. Nu ar trebui permisă finanțarea de către statele membre a unor activități de tip „cutie neagră”.

</Amend>

